Deathbreeze

## Személyiség

A másik "Jaden" negatív kiadása. A legalapvetőbb tulajdonságaik, így például a képességükben való túlzó megbízás és a komolytalanság, bolondosság közös, de Shinikaze ezeket is negatív irányba csavarja. Ahelyett, hogy tréfás és csínytévős lenne, ártó szándékú és szereti félrevezetni az embereket. Mások bántalmazásától sem riad vissza. Erkölcsökről nem igazán lehet beszélni az Ő esetében. Önző, kizárólag a céljai vezérlik.

Mindazonáltal előszeretettel hazudik, színészkedik, ezért gyakran előadja az ártalmatlan, segítőkész "hőst", aztán meglepetésszerűen fedi fel valódi személyiségét.

## Képesség

### Térmanipuláció

A térmanipuláció sok rétű képesség lehet, de az Ő részéről ez a teleportációt jelenti nagyrészt. Mégpedig minden mozgó és minden nem mozgó "dolog" helybeli átcsusszanását képes előidézni, beleértve önmagát is.

Ez annyiban korlátozott, hogy el kell tudnia képzelni, hova megy, azaz vagy látnia kell (akár képen is), vagy ismernie valami leírás alapján. Ez azért is fontos, mert máskülönben előfordulhat, hogy falba vagy valami hasonló finomság helyére teleportál, ami akár azonnal a vesztét okozhatja.

#### Különlegesebb trükkök

A képessége nem áll meg a térközök azonnal átugrásánál, ugyanis képes ezek mellett bonyolultabb "helyzeti", vagy inkább "állapoti" változtatásra is. Erre három (eddig megtapasztalt) példa van:

* Létsík-ugrás: Képes áttérni "más szintű létsíkokra" (pl: Pokol)
* Univerzum-ugrás: Képes áttérni egy párhuzamos világba.
* Időugrás: Magától értetődő. Ilyenkor változtatja az időbeli helyzetét is.

Ezek közül mind meglehetősen kockázatos és elég hamar lemerítik az energiáit.

### Démoni szem

Egy démont záratott a bal szemébe. Emiatt képes alkalmazni az alvilági lény képességeit, ugyan csak időnként és módjával.

Ez két jelentősebb új trükkel ruházza fel:

* Aura-látás és elemzés: Látja mások képességeit, erősségeit és gyengeségeit. Ennek hála képes stratégiákat kiötleni a likvidálásukra még azelőtt, hogy ténylegesen a képességeik használatára kényszerítené őket.
* Varázselhárítás: A varázslaton alapuló támadásokat képes elhárítani a szeme segítségével. Ez emberi mágusok tűzlabdáitól a legnagyobb démonok átkaiig minden magába foglal. A "tudományos" alapokon működő támadások ellen nem véd ez a képessége (pl: egy robot képességei, vagy mutánsok képességei).

## Történet

### A fő eltérések

Shinikaze és a „fővilágbeli” megfelelőjének története két fontos pontban tér el, melyek hatása hatalmas változásokat eredményezett a két fiú életútjában.

* Az első kritikus részlet, hogy míg a fő idővonalon Jaden szülei mai napig vígan élnek, addig a másik, kevésbé szerencsés világban e személyek már réges-régen meghaltak.

* A második fontos pont, hogy a két fiú képességének manifesztálódása nagyon más körülmények között zajlott le és annak kiismerése is teljesen eltérő módon történt.

### A katalizátor

Shinikaze világában az eltérés katalizátoraként pont Democrys szolgált. A mutáns fiú időutazó ámokfutása során ezt a világot is érintette. A kritikus pont 28 évvel ezelőtt következett be, három évvel Jaden születése előtt. A fiú szülei ekkor még egyetemi hallgatók voltak, ahol egy kisebb baráti kör tagjaiként sok apró projekten részt vettek. Ebben a körben szerepet vállalt egy későbbiekben is jóbarátjuknak és kollégájuknak mondható férfi, Spencer Haynes. Ő játszotta a kulcsszerepet az időutazó Demo tervében. Ugyanis a professzor a későbbiekben tanulmányai során sikeresen feltérképezte a mutánsok kezelhetőségét, valamint új mutánsok előállításának lehetőségét. Ehhez Demo génmintáit használta fel, amit el-elcsent a barátainál tett látogatások során.

Ezt akarta minden áron megakadályozni Demo, ugyanis úgy vélte, ez a kutatás a későbbiekben túl sok fájdalmat okozott megannyi embernek, köztük Demonak is. Ahhoz hogy semmisség tegye ezt a munkásságot, valahogy ki kellett iktatnia a képből a férfit. Ekkor még kevésbé radikálisan állt a dologhoz, ezért nem akart egyből gyilkossághoz folyamodni, főleg, hogy a férfi soha nem volt az ellensége. Gyerekkorában mondhatni ők is jó cimborák voltak. Végül arra a döntésre jutott, hogy életben hagyja a professzort, de teljesen hiteltelenné teszi már a karrierje elején, így soha senki nem fogja komolyan venni a munkáját, és őt sem. Ezt azzal érte el, hogy folyamatosan baleseteket idézett elő a különböző kísérletei során, és a vizsgáin is kicserélte a dolgozatait rosszul kitöltöttekre. Persze a férfi panaszkodott, hogy ezek nem az Ő írásai, de soha senki nem hitt neki. Egy idő után feladta a férfi a doktorijának megszerzését, és megpróbált kisebb melókban, egy átlag biokémikusként megélni. Demo ekkorra érezte úgy, hogy sikerrel járt, és ezért visszatért a jövőbe.

Ám vannak dolgok, amik elkerülhetetlenek. Úgy tűnik, az is ilyen, hogy ha Spencer Haynes életben marad, akkor előbb-utóbb belekeveredik a mutagén kutatásba, és Jaden mintáit felhasználva kifejleszti azokat a bizonyos szereket. Merthogy pontosan ez történt ebben a világban is. Tehát Demo nem járt sikerrel, semmi sem változott… vagy mégis?

Változott hát, de nagyon nem jó irányba. Ugyanis mivel nem lett hivatalos doktor a férfi, sőt, egyenesen rossz híre volt, ezért soha nem tudott rendes támogatásokat szerezni a kutatásaihoz, és a fizetése is túl alacsony volt ahhoz, hogy állni tudja a költségeit. Ezért először eladósította magát, majd miután emiatt elvesztette házát és a feleségét is, az alvilághoz fordult pénzért. Így belekeveredett a zűrös ügyeikbe, és mire sikerrel járt, és létrehozta az ideiglenesen bárkinek képességet biztosító varázsszerét, már nagyon mélyen volt a bestia gyomrában.

Az alvilág köreiben elkezdték használni a csodaszereit, és a bűnözési ráta pedig brutálisan megugrott mindenfelé, ahogy tovább terjedtek az illegális piacokon ezek az anyagok. A világ a feje tetejére állt, a középpontjában pedig ekkorra már a bukott kutató állt. Még a hivatalos szervek is őt keresték meg, hogy ellenanyagot adjon nekik a bűnözök elleni harchoz… és ezt el is fogadta. Felhasználta egymás ellen a törvény két oldalát, hogy ezalatt nyugodtan felépíthesse saját, hozzá hű bűnszervezetét.

Ebbe a szervezetbe keveredett bele az evilági Jaden is, bár nem önszántából…

### Út a magányhoz

Jaden 7 éves koráig élhette normális életét. Spencer ekkorra már nagyban az alvilág egyik kiemelkedő személye lett. Kanadában nem sok ember akadt, aki ne ismerte volna a nevét. De Jaden szüleihez mégis barátként érkezett. Őket még látszólag őszintén kedvelte. A pár persze már kevésbé volt ezért lelkes. Nem akartak kapcsolatot tartani egy ilyen zűrös emberrel. Így hát megszakadt a barátság.

Az élet viszont egyre veszélyesebb lett. Az utcákon egyre gyakrabban előkerültek a szuperképességgel bíró őrültek. És ez egyre több áldozatot követelt. Többek között, egy esős májusi reggelen, Jaden szülei is egy ilyen ámokfutó áldozataiként lelték halálukat.

Jaden ezután rokonokhoz került, de akárhová vitték, mindig vele járt a balszerencse is. Mindenki, aki magához vette, nem sokkal később meghalt. Ehhez a fiúnak semmi köze nem volt, de az amúgy is őrült világban, amiben éltek, simán elhitték a fennmaradó ismerősök és rokonok, hogy valami átok ülhet a fiún. Ezért nem maradt más hátra, árvaházba került.

Az árvaházban sem lett jobb a helyzete, hiszen oda is követte a hírneve. Ráadásul a fiú alig evett, beszélt, és mindig csak letört ábrázattal bandukolt. Emiatt kigúnyolták, szivatták, barátai pedig nem voltak. A zombimód, amiben ekkoriban tengette a napjait egyértelműen az őt ért traumák miatt alakult ki. Ezért a vezetőség úgy látta jónak, ha elkezd terápiára járni a fiú. Sokat nem látszott használni, de legalább az orvosának megnyílt kicsit. Ettől még a gödör alján maradt, megtörve, magányosan.

### Élet Japánban

Aztán… egy pillanatra feltűnt a remény. A terapeuta egy ismerősén keresztül hallott egy másik intézményről, ahol árva gyerekeket szállásolnak el. És ahol Jaden minden bizonnyal jobban fogja érezni magát. Az egyetlen bökkenő vele csupán annyi volt, hogy ez a szerveződés Japánban működött. De meglepő módon, a rejtélyes árvaház önszántából hajlandó volt finanszírozni a fiú átköltöztetését, miután mintát kaptak a véréből.

Hiába volt a költözés. Az élet Japánban sem volt kellemesebb. Ott is szuperképességű bűnözők garázdálkodtak odakint, megdöntve az addigi rendet. De valahogy az árvaház, ahová Jaden került, mégis a nyugalom egy kis szigete volt. Ide nem jöttek el a zavargások, és mindenki meglehetősen barátságos is volt. Itt jött el Jaden számára is a megváltás: szerzett magának egy barátot.

Ez az ominózus barát egy másik árva volt, aki szintén a rejtélyes intézetben lakott. Miután összespanoltak, gyakran összejártak játszani, vagy csak simán „lógni”. Ez a barátság indította el Jadent a felépülés felé. Elkezdett másokkal is szociálisabb lenni. Még a humora is elkezdett kialakulni. Az a másfél év, amit ebben az árvaházban töltött, vitathatatlanul élete egyik legnyugodtabb időszaka volt. Talán egyedül a szüleivel töltött évei voltak békésebbek és boldogabbak nála.

Pedig voltak árnyalt oldalai is. Például, hogy az intézményben elszállásolt összes gyerek magas mutagén-aránnyal rendelkezett. És nekik minden egyes nap felvették a mintájukat, egészségügyi ellenőrzésre hivatkozva. Ám ezek a minták valójában másra kellettek. Eladták őket a feketepiacon, ahol egyre nagyobb lett az igény az ilyen cikkekre. Mindezt nem teljesen aljas célokból csinálták, csupán ez volt az egyetlen módja, hogy fenntarthassák az intézményüket ezekben a nehéz időkben. Plusz ezzel elérték, hogy a bűnszervezetek ne támadjanak rájuk.

Viszont ez elég kockázatos játszma volt. Ugyanis felkeltették vele egy nagyon veszélyes ember figyelmét. Spencer Haynes megtalálta Jadent.

### Út a szakadék szélére

Szóval, hiába a boldog évek, ennek a Jadennek a sorsa nem az volt, hogy boldog jövő elé nézzen.

9 éves korában, amikor labdáztak néhány barátjával, köztük az ominózus első igaz cimborájával is, Jaden egyik rúgása után a játékszer kigurult az útra. Az egyik gyerek meggondolatlanul utána szaladt, de a sarkon már épp befordult egy a szabályokat nagyívben túllépő sportautó. Elkerülhetetlennek látszott a tragédia… de Jaden nem engedhette meg, hogy mások megszenvedjék azt, amit Ő okozott. Ezért beszaladt a lány után és kimentette az autó elől. Cserébe Őt ütötte el. Nem halt meg, de lenyomorodott. Az gondozók kétségbeestek. Egy nagyon értékes lakójuk volt a fiú. Végül tehetetlen fiút elhelyezték a szobájába, ahová egyik másik gyereket sem engedték be ezután. Csak azért jártak be, hogy megetessék, és levegyék a napi génmintákat.

Aztán az egyik gondozónak támadt egy ötlete. Ha Jaden mutáns, csak szunnyadnak a génjei, akkor mi lenne, ha beadnák neki a világban terjengő képesség-adó szert? Attól lehet felépülne. És ebben igaza is volt. Beszereztek egy öngyógyuló képességes szérumot, és beadták neki, a fiú teste pedig rögtön reagált rá. Újra talpra állt. Visszatérhetett a többiekhez… nem is sejtette, hogy már semmi nem lesz ezután a régi.

Akitől a gondozók a szérumot szerezték nem más volt, mint Spencer maga, aki az utóbbi néhány hónapban támogatni kezdte az árvaházat azzal a céllal, hogy egy napon átvegye a gyerekeket és a bandája tagjaivá tegye őket.

Ezért egyre bizarrabb dolgokat kellett a gyerekeknek megtanulnia. Fokozatosan „szuperkatonákat” neveltek volna belőlük. Egyesek nem is bírták. Köztük Jaden sem. Úgyhogy a nagy pajtijával, meg pár másik gyerekkel eldöntötték, hogy megszöknek. A meglepő, hogy sikerrel is jártak. Kifigyelték, mikor nyitják ki a hátsó kapukat, hogy behozzák az aznapi menzát. Ezt kihasználva kisurrantak.

Egy közeli erdőben bújtak el. Azt hitték ott biztonságban lesznek. Hatalmasat tévedtek. Az erdő tele volt kattant emberekkel, akik rájuk támadtak. Bántalmazták őket. Jadent is leszorították a földre és azzal játszottak, hogy apró vágásokat csinálnak a karján, csak úgy. A fiúnak ekkor manifesztálódott a képessége. Átteleportál a támadói mögé, és jól fenéken billentette őket. Ám ezek után nem arra használta az erejét, hogy a többieket is mentse… nem. Túlzottan beijedt, ezért csak simán lelépett, hátrahagyva mindenkit. Visszatért az árvaházba és engedte, hogy elkapják… Elmondta, hol vannak a többiek, de már senkit sem találtak ott a gondozók. De nem lett bajuk, hiába adták ezt be a fiúnak. Ugyanis, bár ezt Deathbreeze soha nem tudta meg, de a teleportálgatós mutatványával nagyon megijesztette a kattant csoportott és elszaladtak. Azt hitték, eljött értük egy „muti”.

### Zuhanás a mélybe

Tehát megmentette a társait, de az Ő ismeretei szerint, elárulta őket. És a többi árvának is ez lett beadva, emiatt kiutálták a fiút. Újra egyedül maradt. Ekkor indult el ténylegesen a lejtőn. Egyre kevésbé mutatott érzelmet. De a fekete leves még hátra volt. Ugyanis miután kitudódott, hogy a fiúnak már aktív képessége is van, és nem is tűnik ideiglenesnek, eljött érte Spencer, és a saját gondozásába vette. Már nem csak azt akarta, hogy egyike legyen a fiú a szérum-függő verőlegényeinek. Jadennek sokkal nagyobb szerepet szánt. Spencer elit emberei ugyanis mind „állandó mutánsok” voltak. És most Jadenből is azt szeretett volna faragni. Ám ehhez még előtte ki kellett törölnie a fiúból az érzelmek utolsó morzsáját is.

Hamar neki is látott. A szörnyűségek, amiken ekkoriban átesett a fiú, még ma is kísértik valahol legbelül. Minden kötődését eltörölte a „mestere”. Minden felesleges érzelmét kigyomlálta, a rosszakat pedig felerősítette. Düh, gyűlölet, önzőség, kapzsiság… Lassacskán, kínok útján, de kitanította a fiút. Jaden egy idő után már nem is ellenkezett, sőt, lelkesen sodródott az árral az őrület felé.

### A halál szellője

Kiváló gyilkológép vált belőle. Hírneve az egész világot bejárta. Ő lett Deathbreeze, a Halálszellő, kiből csupán ennyit érzékelnek áldozatai: egy lágy szellőt, ahogy elsuhan közöttük, ide-oda teleportálgatva.

Sokak már Spencernél is jobban tartottak tőle. De ezzel a mesternek nem volt semmi problémája. Ő ekkorra már felülemelkedett azon, hogy személyesen intézze az ügyeit. Örült, hogy volt megfélemlítő eszköze, amihez nem kell a saját kezeit bemocskolni. Szóval Ő elégedett volt, ez a bizonyos „eszköz” viszont már kevésbé.

Deathbreeze-ben egy dolgot ugyanis nem tudott teljesen megtörni Spencer, bármennyire is szerette volna. Ez a lázadó, szabad akarat volt, ami a sok negatív élmény miatt csak erősebbé, és veszélyesebbé vált.

Így hát Jaden megelégelte végül, hogy folyamatosan Spencer „kutyájának” életét kelljen élnie. És rá is jött, hogyan tudna megmenekülni előle. Egy másik világban. Ott Ő maga építheti fel az életét, és nem befolyásolhatja senki sem! Ezért kelt át a dimenziók határán… Néhány tucat köztes állomás után pedig megérkezett jelenlegi „otthonába”, az eredeti "katalizátor" világába.